Die afskop van die 2017 Superrugby-seisoen is nou oor minder as twee weke, en die meeste van die Suid-Afrikaanse spanne het die afgelope naweek vir oulaas aan hulle kombinasies in opwarmwedstryde geskaaf.
Die Lions het Saterdagmiddag ’n tweede opwarmwedstryd verloor toe hulle op Nuweland teen die Stormers vasgeval het.
Met Saterdag se telling 21-elk met rustyd, sou albei spanne geglo het hulle kan die wedstryd wen. Maar dit was die Stormers wat die inisiatief na rustyd geneem het om ses drieë in dié helfte in te ryg.
Fleck, afrigter van die Stormers, sal egter baie beslis ook positiewe aspekte uit sy span se voorseisoenwedstryde geneem het. Na oorwinnings oor die Cheetahs, SWD Arende en nou die Lions, sal daar ’n geloof in die Kapenaars se kamp wees dat 2017 hulle jaar kan wees.
’n Oorwinning oor die Chiefs, wat twee keer die Superrugby-kroon gedra het, is nie te versmaai nie en die Bulls sal met selfvertroue Kaapstad toe reis vir hul eerste wedstryd van die nuwe Superrugby-seisoen oor twee weke teen die Stormers.
As ’n span ses drieë in ’n wedstryd druk en boonop die wedstryd wen, is die afrigter gewoonlik ’n gelukkige man. Of Deon Davids, afrigter van die Kings, egter heeltemal tevrede sal wees, is te betwyfel.